钦定古今图书集成/明伦汇编/闺媛典/第121卷 > 俞新之妻闻氏〈刘氏附〉
## 钦定古今图书集成/明伦汇编/闺媛典/第121卷 > 俞新之妻闻氏〈刘氏附〉

按《元史列女传》：“闻氏，绍兴俞新之妻也。大德四年，新
之没，闻氏年尚少，父母虑其不能守，欲更嫁之。闻氏
哭曰：‘一身二夫，烈妇所耻。妾可无生，可无耻乎？且姑
老子幼，妾去当令谁视也’？即断发自誓，父知其志笃，
乃不忍强。姑久病风且失明，闻氏手涤溷秽不怠，时
漱口上堂舐其目，目为复明。及姑卒，家贫无资佣工”，
与子亲负土葬之。朝夕悲号，闻者惨恻。乡里嘉其孝，
为之语曰：“欲学孝妇，当问俞母。”又有刘氏，渤海李五
妻也。少寡，父母使再醮，不从。舅患疽，刘祷于天，数日
溃，吮其血乃愈。既而亲挽小车，载舅诣岳祠，以答神
贶。